Kerajaan Wajo

**Wajo** atawa **Wajo**' entu atu orang Bugis punya kerajaan pemilian nyang ngejegreg di belètan Semenanjung Sulawési Kidul. Enni kerajaan kesohor ama dia punya guwernemèn nyang rada ngera'yat, masarakat nyang gableg hak-hak kemerdékaan, èn orang ranto nyang nyebar ke antéro Asia Kidul-wètan di jaman modèren awal.

## Sejarah

Enni kerajaan mulain wujud barang abad ke-15, terus ngembang ampé jadi saingan negeri-negeri seputernya wayah abad ke-16. Bahna gègèr Perang Mengkasar ama bentrok-bentrok antéro negeri di sono wayah ahir abad ke-17, pada ngeranto dah entu orang Wajo ke luar negeri. Bagèn gitu, Wajo punya orang ranto pada nulungin entu negeri jadi nyang paling kuat di Sulawési Kidul nggantiin Boné barang beberapa taon di paro awal abad ke-18. Enni negeri ngelanggengin dia punya kemerdékaan ampé dijadiin swapraja bawahan Hindia Welanda wayah awal abad ke-20. Tu Kerajaan Wajo masing ujud, tapi udah kaga' begigi lagi, ampé bubar beneran taon 1957 lantaran dia punya wilayah dijadiin kabupatèn.

## Pulitik èn guwernemèn
Kalo deri segi pulitik, Wajo punya bentuk entu peserèkatan nyang kebelèk jadi tiga *limpo* atawa bagian utama: Béttémpola, Talotenreng, èn Tua. Entu tiga bagian gè' kebelèk lagi jadi puluan negeri-negeri kecit (Bugis: *wanua*) nyang punya wewenang lumayan gedé. Wajo punya raja bangkot (Bugis: *arung matoa*) atawa persidèn dianggep simbol penyatu, hakim èn kumendan tinggi negeri, serènta ngewakilin Wajo bakal urusan luar negeri.

Raja bangkot punya jabatan kaga' bisa dirangkep ama jabatan laèn atawa diwarisin turun-temurun. Guwernemèn sari-sarian dijalanin raja bangkot bareng ama tiga rangkepan pejabat sipil èn militèr nyang digero *ranreng* ('bupati') ama *baté lompo* ('panji gedé'), bakal ngewakilin Wajo punya tiga bagian. Enni guwernemèn sari-sarian disokong ama 33 orang pejabat laèn, nyang rembug bareng déwan tinggi cuman kalo ada perlu mutusin hal-ihwal gedé, kaya' misalnya rembug mili raja bangkot anyar. Enni déwan gedé punya kuasa ditimbelin lagi ama tiga *punggawa*, dipili deri ra'yat merdéka di tiga bagian bakal ngewakilin dia pada. Enni tiga *punggawa* lumayan ada giginya; dia pada bisa ngebatalin pengangkatan raja bangkot nyang ditulak ra'yat, èn cuman dia pada nyang gableg hak nggero ra'yat bakal perang. Entu raja bangkot gè' bisa dilèngsèrin kalo-kalo dia ngelanggar Wajo punya hukum adat ama ra'yat merdéka punya hak.

## Budaya èn masarakat

Ahli sejarah Anthony Reid punya makalah bilang kalo masarakat Wajo entu gableg bukti paling banyak pekara ngelembagain rukun-rukun kemerdékaan (Bugis: *ammaradékangeng*) ketimbang masarakat jaman bahela laèn di Asia. Enni negeri punya kitab-kitab saban wayah ngomongin nyang "orang-orang Wajo entu merdéka"; tuan dia pada cuman hukum adat nyang dibikin deri rembug bareng. Wajo punya rukun kemerdékaan entu mulain deri jaminan keselametan awak, hak gableg banda sendèwèk, hak ngebacot, ampé hak ngeladog ke mana aja, èn bikin akad ama sapa aja. Tapinya, cuman kalangan ningrat èn orang merdéka nyang hak-haknya kejamin ama gableg wakil di guwernemèn. Adapun kaum budak punya hak entu lebi dikit.

Orang Wajo punya gawé entu kalo ga' ngurus sawah ama kebon, nyari ikan, atawa bedagang. Orang Wajo punya dagangan maju pesat wayah abad ke-18 èn ke-19, serènta dia pada kesebar ngeranto ke pelosok-pelosok Asia Kidul-wètan, mulain deri nyang deket-deket kaya' di antéro Sulawési, Kalimantan, èn Nusa Tenggara, ampé nyang jaoh-jaoh kaya' di Papua, Sulu, Sumatra, Semenanjung Malaya, èn  Kemboja.

## Catetan

## Ruju'an